In nomine domini, amen. Anno jncarnationis eiusdem millesimo CCC° decimo septimo mense julio, ego Odetus Bigoz de Dyuione, filius quondam magistri Johannis Bigot, notum facio vniuersis presentes litteras jnspecturis quod ego non deceptus, non coactus, nec jn aliquo circunuentus, sed pro vtilitate et neccessitate meis, vendo, concedo et jmperpetuum quicto pro me et meis heredibus religiosis viris abbati et conuentui monasterii sancti Stephani dyuionensis ordinis sancti Augustini lingonensis dyocesis, pro se et eorum successoribus quatuor secturas prati siti jn finagio de Verrangiis ad insulas sancti Stephani et partiuntur cum prato Amiete sororis Guieneti Renerii et prato Margarete vxoris Guillermi Vertuosi sororis eiusdem Guitineti, precio triginta librarum turonensium paruorum bonorum michi a dictis emptoribus jn numerata [pecunia] solutarum de quibus me teneo (a dictis emptoribus jn numerata pecunia solutarum de quibus me teneo) ab eisdem plenarie pro pagato. Quare de dicto prato vendito me et meos penitus deuestio et dictos emptores pro se et eorum successores jnuestio tenore presentium de eodem, promittens pro me et meis per juramentum meum super sancta Dei euuangelia corporaliter prestitum et sub obligatione omnium bonorum meorum dictum pratum venditum dictis emptoribus et eorum successoribus liberum ab omni onere contra omnes perpetuo garantire, deffendere et jn pace tenere, causamque meis propriis sumptibus deffendere si qui calumpniatores quod absit apparerent, quancito et quociens super hoc fuero requisitus et facere et prestare quicquid jn causa euictionis debet fieri et prestari, et jn nullo decetero contra tenorem presentium venire tacite vel expresse. Exceptionibus venditionis predicte legittime non facte, dicte pecunie non numerate, non habite et non recepte, spei future numerationis habitionis et receptionis, biennalis solutionis probande, deceptionis jn aliquo renunciando penitus jn hoc facto. Et volo me compelli, etc. In quorum testimonium, etc. Actum in presentia Johannis Rateti notarii dyuionensis, Hugonis de Verrangiis domicelli et Hugoneti Monier de Pichangiis, testium ad hoc vocatorum anno et mense predictis.